‘यह भटकी हुई मुलाकात’ कहानी भी भवानी के कहे शब्दों की सत्यता चरितार्थ करती है. मिश्र जी ने इस सत्यता को काफी गहरे उतारकर मानव-अनुभव की दीप्ति से मुखर किया है- दरअसल जीवन की गतिमत्ता के बीच छूटते क्षण जहां कहीं सार्थक होकर एक जीवन-क्रम को रूपायित करते हैं वहां कभी-कभी जीवन में अवरोधक तत्व के रूप में भी उपस्थित होते हैं. सुधांशु और अंजना ऐसे मोड़ पर मिलते हैं जहां एक पूरा अतीत विश्लेषण के लिए उनके सामने उपस्थित हो जाता है. अंजना मां की संवेदना भोगती, पत्नी की असफलता को स्वीकारती खुद के काटे गये जीवन-क्रम के घेरे से बाहर नहीं आ पाती. यही स्थिति सुधांशु की है, लेकिन यहां छूटते क्षण ऐसा अवरोध उपस्थित करते हैं जो व्यक्ति के अस्तित्वगत चैतन्य में भी दरारें पैदा करता है.